Ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà u l-Kummissjoni Ewropea llum adottaw Komunikazzjoni Konġunta li tipproponi strateġija progressiva tal-UE għas-Sirja. Il-Kummissjoni Ewropea u r-Rappreżentant Għoli tal-Unjoni għall-Affarijiet Barranin u l-Politika ta' Sigurtà llum adottaw Komunikazzjoni Konġunta li tipproponi strateġija progressiva tal-UE għas-Sirja. Skont ma talab il-President Juncker fid-diskors tiegħu dwar l-Istat tal-Unjoni f'Settembru 2016, il-Komunikazzjoni tiddefinixxi kif l-Unjoni Ewropea tista' taqdi rwol iktar b'saħħtu hi u tikkontribwixxi għal soluzzjoni politika dejjiema fis-Sirja skont il-qafas li diġà hemm u li huwa maqbul min-NU. Din tħares ukoll lejn kif l-UE tista' tkompli tassisti lill-iktar minn 13-il miljun ruħ fil-bżonn fis-Sirja, tgħin biex tibni r-reżiljenza u l-istabbiltà fil-pajjiż, tappoġġa r-rikostruzzjoni ta' wara l-ftehim u r-ritorn volontarju, dinjituż u sigur tar-refuġjati u l-persuni spostati f'pajjiżhom ladarba jkun hemm tranżizzjoni politika kredibbli fis-seħħ. Ir-Rappreżentant Għoli/Viċi President Federica Mogherini qalet: “Il-Komunikazzjoni Konġunta addottata llum ma ssaħħaħx biss l-involviment u l-appoġġ tagħna għal soluzzjoni politika għall-gwerra bħala l-uniku mezz li bih nistgħu nreġġgħu l-paċi lura lejn is-Sirja, iżda wkoll dak li l-Unjoni Ewropea tista' tagħmel f'kuntest ta' wara l-ftehim li fih ir-rikostruzzjoni tkun tista' tibda. U hemm ħafna li l-Unjoni Ewropea hija lesta tagħmel, flimkien man-Nazzjonijiet Uniti u l-bqija tal-komunità internazzjonali. Is-Sirjani jridu l-paċi, u ħaqqhom il-paċi, għax iridu u jistħoqqilhom li fl-aħħar ikollhom il-possibbiltà li jsawru l-ġejjieni ta' pajjiżhom. Aħna qegħdin spalla ma' spalla magħhom biex insostnu l-ġejjieni tas-Sirja.” Kif hemm imniżżel fil-Komunikazzjoni Konġunta, l-involviment tal-Unjoni Ewropea fis-Sirja jmur lil hinn mis-sitwazzjoni attwali. Huwa ddefinit minn perspettiva li tħares fit-tul li tappoġġa l-għanijiet strateġiċi tal-UE għas-Sirja. Is-Sirjani jistħoqqilhom pajjiż magħqud, demokratiku, divers, inklussiv u territorjalment integrali. Sirja stabbli, b'saħħitha u sigura se tinbena mill-ġdid dment li tintlaħaq soluzzjoni politika konformi mar-Riżoluzzjoni tal-Kunsill tas-Sigurtà tan-Nazzjonijiet Uniti 2254 u l-Komunikat ta' Ġinevra. Il-Komunikazzjoni Konġunta qed tasal f'mument kruċjali għas-Sirja, issa li l-kunflitt wasal fis-sitt sena tiegħu u bl-issoktar tat-taħditiet immexxijin min-NU f'Ġinevra, appoġġati minn mekkaniżmu ta' waqfien mill-ġlied stabbilit bħala riżultat tat-taħditiet ta' Astana. Il-Komunikazzjoni ttenni l-appoġġ dirett tal-Unjoni Ewropea għall-proċess tan-NU, partikolarment permezz tad-djalogu politiku li għaddej mal-atturi reġjonali taħt l-inizjattiva reġjonali tal-UE dwar il-ġejjieni tas-Sirja u x-xogħol li għaddej biex tissaħħaħ l-oppożizzjoni politika u l-organizzazzjonijiet tas-soċjetà ċivili tas-Sirja. L-Unjoni Ewropea se tkompli tkun id-donatur ta' fuq quddiem nett fir-rispons internazzjonali għal waħda mill-agħar kriżijiet umanitarji mit-Tieni Gwerra Dinjija 'l hawn. Mindu faqqa' l-kunflitt, l-UE mmobilizzat aktar minn EUR 9.4 biljun, u tat assistenza umanitarja u appoġġ għar-reżiljenza li salvat il-ħajjiet, kemm lin-nies Sirjani kif ukoll lill-pajjiżi ġirien li laqgħu lir-refuġjati Sirjani. Il-Komunikazzjoni Konġunta tippreżenta l-kuntest politiku, tas-sigurtà u umanitarju fis-Sirja u s-sitwazzjoni attwali tal-assistenza tal-UE b'risposta għall-kriżi tas-Sirja. Tinkludi fiha valutazzjoni tar-riskji u t-theddid li tippreżenta t-tkomplija tal-gwerra lill-interessi ewlenin tal-UE, l-istabbiltà reġjonali u globali, kif ukoll id-definizzjoni ta' sett ta' għanijiet ċari għall-politika tal-UE għas-Sirja, li jinkludu: Bħala l-pass li jmiss, il-Kummissjoni tipproponi linji ta' azzjoni ċari biex timplimenta dawn l-għanijiet, f'koordinazzjoni mill-qrib mas-sħab reġjonali u organizzazzjonijiet internazzjonali, u biex tkompli l-ħidma diplomatika u l-ippjanar għal wara l-ftehim sabiex jiġi żgurat li l-appoġġ internazzjonali jkun lest, ikkoordinat u jkun jista' jitwassal effettivament meta jasal il-waqt. Ir-Rappreżentant Għoli/Viċi President Mogherini se tippreżenta l-Komunikazzjoni Konġunta lill-Ministri tal-Affarijiet Barranin tal-UE fil-Kunsill Affarijiet Barranin tat-3 ta' April; din se tiġi ppreżentata wkoll lill-Parlament Ewropew. Il-Komunikazzjoni se sservi wkoll bħala kontribut importanti għall-konferenza li se ssir fi Brussell bl-isem “Supporting the Future of Syria and the Region” fil-5 ta' April 2017 li l-UE se tikkopresjedi flimkien man-NU, il-Ġermanja, il-Kuwajt, in-Norveġja, il-Qatar u r-Renju Unit. Sfond L-aħħar strateġija tal-Unjoni Ewropea dwar is-Sirja ġiet adottata f'Marzu tal-2015 bħala parti mill-Istrateġija Reġjonali tal-UE għas-Sirja u l-Iraq kif ukoll għat-theddida tad-Da'esh. Il-Komunikazzjoni Konġunta tirrappreżenta r-rieżami tal-aspetti relatati mas-Sirja tal-Istrateġija Reġjonali li l-aħħar li ġiet riveduta u aġġornata mill-Kunsill kien f'Mejju 2016. Fid-diskors tiegħu tal-2016 dwar l-Istat tal-Unjoni, il-President tal-Kummissjoni Ewropea, Jean-Claude Juncker qal: “lIlum qed insejjaħ għal Strateġija Ewropea dwar is-Sirja. Biex l-Ewropa tkun tista' tgħin fil-bini mill-ġdid ta' nazzjon Sirjan paċifiku, u soċjetà pluralistika, tolleranti u ċivili fis-Sirja.” Għal aktar tagħrif Komunikazzjoni Konġunta lill-Parlament Ewropew u lill-Kunsill: Elementi għal Strateġija tal-UE għas-Sirja Skeda informattiva: L-UE u l-kriżi fis-Sirja